钦定古今图书集成/明伦汇编/官常典/第727卷 > 胡应炎〈父聪 兄应发〉
## 钦定古今图书集成/明伦汇编/官常典/第727卷 > 胡应炎〈父聪 兄应发〉

按《明高启忠烈传》：“应炎字焕卿，常州晋陵人，宋枢密
副使宿八世孙。父聪，淮南节度计议官。咸淳中，应炎
登进士第，授溧水尉，未赴，元丞相伯颜南伐，师次常
境，知府赵与鉴遁，朝廷以姚訔知府事，复命将军王
安节、都统制刘师勇将杂守之。訔等至，常见应炎，喜
曰：‘君，吾剧孟也。得君，敌不足破矣’。署节度判官。应炎”
归，告聪及兄应发、弟应登曰：“吾家世受国恩，今戎马
在郊，王室将危，是吾立功之秋也。父母兄弟当奉以
出避，吾身许国，不得复徇家矣。”聪、应发并曰：“吾与汝
虽父子兄弟，然于国则皆臣也，图报之意，彼此同之，
岂可临难而独免乎！”乃命应登侍母及护妻子出城，
嘱曰：“善避以存吾宗，不幸城亡，吾必死之，今与汝诀
矣。”既应訔命，即选民之壮勇者三千人，自将乘城，为
訔画曰：“吾州，京师北门，不可失守。然城卑堑狭，兵皆
市人，非素所抚循者。敌兵锐且众，乘胜远来，其锋不
可当，恐未易与战也。宜树木栅傅城，益调粟缮械为
守计。”訔然之。初与鉴遁时，其客王虎臣盗郡印，自称
知府，诣伯颜军门献之。伯颜不知其诈，命还守常，而
遣兵及城，訔等已先至，不得入，反以民叛告。伯颜怒，
命元帅唆都率步骑二十馀万围之。应炎与安节、师
勇分门出战，各累大捷，杀其将校甚众。功上，进直秘
阁。围且久，元兵多伤毙，唆都请益师，伯颜遂以西域
诸部兵来会，攻围益急，饷援俱绝。唆都以栅坚不可
拔，剽近野，得妇人刳乳，煎膏沃其上，发火矢射之，火
炽栅焚。又运机石击楼，堞，尽毁，食尽。唆都侦知之，遣
使呼应炎语，谕使出降。应炎骂之，且截纸缕置盂中，
若汤饼状者，以著引示之曰：“吾食甚足，若欲得城，需
金山长也。”金山长，盖谚语谓无其期。唆都闻之，曰：“能
破城者，金山长老也。”世呼寺主僧为长老，故云。即趋
召金山僧至军，问以攻城之策，僧不知为计，周行视
城曰：“是城龟形也，东南其首，西北其尾，攻尾则首愈
缩，其法当攻首。”从之，城遂陷，师勇遁，訔安节死之。应
炎率民巷战，至孔子庙前，众溃，犹手刃数人，力屈，遂
就擒。唆都让之曰：“若即尝多杀吾将校者邪？”应炎曰：
“吾欲杀汝，何将校也？恨力不及耳。”唆都怒，腰斩之，时
年二十七。兵入屠城，聪、应发皆被杀。